Talle werkers op droë plase kan werk verloor | News24
Talle werkers op droë plase kan werk verloor
'n Duisend werkers op besproeiingsplase in die Gamtoosvallei kan hul werk kwyt wees wanneer die waterkwota vir die nuwe waterjaar bekend gemaak word.
Die kwota sal voor die einde van vandeesmaand deur die departement van waterwese aangekondig word om van 1 Julie tot 30 Junie, aanstaande jaar geldig te wees.
Die vlak van die Kougadam, wat besproeiingswater aan die gebied voorsien, was Vrydag slegs 19,5% – die laagste sedert 1996.
Met die reën wat steeds wegbly, word gemeen 'n "drastiese" inkorting van die jaarlikse toekenning kan verwag word weens die lae vlak van die dam.
"Die ergste is die werkverliese wat daarmee gepaardgaan," sê Pierre Joubert, uitvoerende hoof van die Gamtoos-besproeiingsraad. "Vir elke 10%-vermindering in die waterkwota, gaan 1 000 werkgeleenthede verlore. 'n Onlangse opname het getoon dat 10 000 werkgeleenthede in die vallei geskep word wanneer boere, wat van besproeiingswater afhanklik is, hul volle toegekende waterkwota vir die jaar ontvang.
"Maar vir elke 10% waarmee hierdie jaarlikse watertoekenning gesny word, verloor 1 000 mense hul werk. Ek sal nie verbaas wees as hierdie syfer tans hoër kan wees nie, want die meeste groenteboere verpak deesdae self hul produkte en skep daardeur vir baie meer mense werk," sê Joubert.
"Ons moet ook onthou daar is baie indirekte verliese, soos firmas wat verpakkingsmateriaal verskaf. Ander ondernemings in die vallei is ook afhanklik van die boere. Dit is natuurlik moeilik om al hierdie dinge te kwantifiseer.
"Daar is geen manier waarop ons die water meer kan maak nie. Die Nelson Mandelabaai-metro, wat ook water uit die Kouga-dam kry, het verskillende bronne, en Fase 2 van hul Nooitgedachtskema skop in Julie in.
"Die Nooitgedacht-skema voorsien water wat van die Gariepdam afkomstig is aan die metro. Die Gamtoos-boere het egter net hierdie een bron, en daar gaan baie groot oesverliese wees as die Kouga-dam nie gou aansienlik styg nie."
Hy verduidelik dat, hoewel sy raad nie 'n sê het oor die bepaling van waterkwotas vir verbruikers nie, is aanbevelings gedoen aan die minister wat die uiteindelike besluit sal neem.